
[bookmark: _Toc0]A zene befolyásolhatja, hogy egy országot veszélyesnek vagy békésnek érzékelünk-e
Ugyanazt azt úti célt veszélyesnek, békésnek vagy éppen pezsgőnek is érzékelhetjük attól függően, milyen zene szól egy országimázs-videó alatt – derül ki a Budapesti Corvinus Egyetem új kutatásából.
Ecuador Turisztikai Minisztériumának egyik kisfilmjét mutatta meg Irimiás Anna, a Corvinus egyetemi tanára és Monica Coronel Padilla, a Corvinus adjunktusa a kutatásuk résztvevőinek. Az országot népszerűsítő videót háromféle zenei aláfestéssel vetítették le: drámai filmzenével, hagyományos andoki népzenével, illetve popzenével.
A kutatók ezután interjúk segítségével vizsgálták, hogy változott-e a résztvevők Ecuadorról formált véleménye és miként vélekednek az úti célról a kisfilm vetítése után. A távoli turisztikai desztinációkkal kapcsolatos történetek, benyomások vagy esetleges tévhitek befolyásolják az országról alkotott képünket. Szintén fontos, hogy milyen turisztikai tevékenységeket társítanak a helyhez, illetve el tudják-e képzelni magukat az adott desztinációban turistaként.
Az eredmények alátámasztják, hogy az eltérő zene ugyanannak a vizuális tartalomnak az értelmezését is jelentősen befolyásolta.
Drámai filmzenével a nézők Ecuadort egzotikus és potenciálisan veszélyes úti célként írták le, amelyhez a távolság és az ismeretlenség érzete társult.
Népzenével Ecuadort békés, kulturálisan gazdag és nyugodt hangulatú úti célként érzékelték. A résztvevők egyben közelebb érezték magukhoz az országot.
Popzenével Ecuador pezsgő, életteli, pozitív és energikus helynek tűnt, amelyet inkább szabadidős programokhoz és csoportos nyaralásokhoz társítottak.
„A zene több, mint puszta hirdetési eszköz. Olyan fontos elem, amely képes összetett képet közvetíteni egy turisztikai helyszínről. Azoknál az úticéloknál, amelyek biztonságos, barátságos és könnyen elérhető helyként szeretnék pozícionálni magukat, a zene is szerepet játszhat abban, hogyan alakulnak ki ezek a tulajdonságok a nézők képzeletében a promóciós tartalmak hatására” – mondta Irimiás Anna egyetemi tanár.
A kutatók szerint a turisztikai marketinggel foglalkozó szakembereknek érdemes tudatosan választaniuk zenét a promóciós videókhoz, mivel az jelentősen befolyásolhatja, hogy az utazók kalanddal, pihenéssel, kultúrával vagy bulizással kapcsolják-e össze az úti célt. Ez különösen fontos lehet kevésbé ismert vagy távoli helyszínek népszerűsítésénél. A zenei választásnak érdemes igazodnia ahhoz, amilyen üzenetet a desztináció közvetíteni kíván magáról. A kutatás eredményeit elsőként a Journal of Tourism, Heritage, & Services Marketing című folyóiratban publikálták.

